Dís hoekom weermag-hoë nie oor wapen vervolg word | Maroela Media
Die geneesheer-generaal en hoof van die Suid-Afrikaanse Militêre Gesondheidsdiens, lt.genl. Zola Wiseman Songo Dabula, is nie verder vervolg vir die onwettige besit van 'n vuurwapen en ammunisie nie, aangesien dit aan sy oorlede pa behoort het en hy die eksekuteur van sy pa se boedel is.
Dit is die hoofrede wat die minister van verdediging en militêre veterane, Nosiviwe Mapisa-Nqakula, aanvoer in antwoord op skriftelike vrae oor die aangeleentheid wat die leier van die Vryheidsfront Plus, dr. Pieter Groenewald, aan haar gerig het.
Die 63-jarige Dabula is in Mei by 'n padblokkade in Temba, noord van Pretoria, in hegtenis geneem en het 'n nag in die selle deurgebring toe hy met die vuurwapen betrap is wat nie in sy naam geregistreer was nie. Volgens polisierekords was Dabula nie aan diens nie en ook nie in besit van 'n permit om tydens vlak 5 van die landwye inperking te reis nie. Hy het glo ook aan die polisie vertel dat hy werkloos is.
Minister Mapisa-Nqakula sê Dabula se regsverteenwoordiger het bewys gelewer dat hy wel in besit is van sy pa se doodsertifikaat en vuurwapenlisensie en boonop het die inhegtenisneming plaasgevind op 'n tydstip waartydens daar amnestie vir die inhandiging van onwettige vuurwapens was.
Maroela Media het voorheen berig die voorgeskrewe vonnis vir die onwettige besit van 'n semi-outomatiese wapen, soos die Norinco wat in Dabula se besit was, is 15 jaar gevangenisstraf. 'n Landdros het wel die diskresie om die vonnis te verlaag as daar versagtende omstandighede is. In Dabula se geval is die saak twee keer uitgestel en in Augustus weens 'n gebrek aan getuienis teruggetrek.
Adv. John Welch, die voorsitter van die SA Vuurwapeneienaarsvereniging, sê die eksekuteur van 'n boedel moet besit neem van die oorledene se vuurwapen en dit in veilige bewaring in 'n kluis hou. Hy is nie geregtig om die boedelbates te gebruik nie en as die wapen vervoer word, moet 'n spesiale bergingspermit daarvoor verkry word.
"Die vraag is dus wat lt.genl. Dabula met die vuurwapen in Temba gemaak het terwyl die oorledene na bewering in die Oos-kaap gesterf het? En indien die pistool gelaai was, waarom?"
Welch bevestig die oorledene het 'n lisensie gehad, maar die lisensie is nie oordraagbaar nie en dus nie op die beskuldigde van toepassing nie. "En dan is die volgende vraag of die beskuldigde wel 'n geldige bevoegdheidsertifikaat het?"
Hy sê dit sou op pligsversuim van die senior staatsaanklaer neerkom as daar nie vasgestel is hoekom en waarheen Dabula met die wapen en ammunisie op pad was nie en of die eksekuteursbrief reeds voor die inhegtenisneming uitgereik is. "Verder skep die beslissing ook 'n presedent, want iemand wat onder soortgelyke omstandighede in besit van 'n vuurwapen betrap word, sal verwag dat sy saak ook teruggetrek moet word."
Groenewald wag op verdere antwoorde op vrae wat hy aan die polisie en die departement van justisie gerig het in die verband.
Ons almal weet tog daar sal een of ander "logiese" verklaring én oplossing vir dié tameletjie wees..
Daar is nie "verskonings" vir onwettige besit van 'n vuurwapen nie.
As jy wit was sal jy nie weg kom nie!
Dan is die kader die GG !!!! As oud-offisier in die destydse burgermag het ek GEEN respek vir die SANW. Inteendeel ek skaam my vir die instelling!!!!